欧阳修
新营小斋凿地炉辄成五言三十七韵
霜降百工休，居者皆入室。
墐户畏初寒，开炉代温律。
规模不盈丈，广狭足容膝。
轩窗共幽窳，竹柏助蒙密。
辛勤惭巧宦，穷贱守卑秩。
无术政奚为，有年秋屡实。
文书少期会，租讼省鞭抶。
地僻与世疏，官闲得身佚。
荆蛮苦卑陋，气候常台郁。
天日每阴翳，风飙多凛凓。
衰颜惨时晚，病骨知寒疾。
蛮床倦晨兴，篮舆厌朝出。
南山近樵采，僮仆免呵叱。
御岁畜蹲鸱，馈客荐包橘。
霜薪吹晶荧，石鼎沸啾唧。
披方养丹砂，候节煎秋术。
西邻有高士，轗轲卧蓬荜。
鹤发善高谈，鲐背更炙熨。
披裘屡相就，束縕亦时乞。
传经伏生老，爱酒杨雄吃。
晨灰暖余杯，夜火爆山粟。
无言两忘形，相对或终日。
微生慕刚毅，劲强早难屈。
自从世俗牵，常恐天性失。
仰兹微官禄，养此多病质。
省躬由一言，无枉慕三黜。
因知吏隐乐，渐使欲心窒。
面壁或僧禅，倒冠聊酒逸。
螟蛉轻二豪，一马齐万物。
启期为乐三，叔夜不堪七。
负薪幸有瘳，旧学颇思迷。
兴亡阅今古，图籍罗甲乙。
鲁册谨会盟，周公彖凶吉。
详明左丘辩，驰骋马迁笔。
金石互铿鍧，风云生倏忽。
容尔一开卷，慨然时揜帙。
浮沈恣其间，适若遂聱耴。
吾居谁云陋，所得乃非一。
五斗岂须惭，优游岁将毕。